b'\n_START_ARTICLE_\nCholeros vakcina\n_START_SECTION_\nApibr\xc4\x97\xc5\xbetis ir medicininis naudojimas\n_START_PARAGRAPH_\nCholeros vakcina\xc2\xa0\xe2\x80\x93 vakcina, skirta apsisaugoti nuo choleros. Jos veiksmingumas pirmuosius \xc5\xa1e\xc5\xa1is m\xc4\x97nesius po skiepijimo siekia ma\xc5\xbedaug 85\xc2\xa0%, o per pirmuosius metus\xc2\xa0\xe2\x80\x93 ma\xc5\xbedaug 50\xe2\x80\x9360\xc2\xa0%. Po dvej\xc5\xb3 met\xc5\xb3 veiksmingumas dar suma\xc5\xbe\xc4\x97ja ir nesiekia 50\xc2\xa0%. Imunizavus didel\xc4\x99 dal\xc4\xaf populiacijos, neskiepyti asmenys gali tur\xc4\x97ti naudos d\xc4\x97l vadinamojo bendruomen\xc4\x97s imuniteto. Pasaulio sveikatos organizacija rekomenduoja didel\xc4\x97s rizikos grup\xc4\x97s asmenims \xc5\xa1ias vakcinas naudoti kartu su kitomis priemon\xc4\x97mis. Paprastai rekomenduojama skirti dvi arba tris dozes per burn\xc4\x85 vartojamo preparato pavidalu. Tam tikrose pasaulio \xc5\xa1alyse preparatas tiekiamas ir injekcij\xc5\xb3 forma, ta\xc4\x8diau j\xc5\xb3 prieinamumas ma\xc5\xbeesnis.\n_START_SECTION_\nSaugumas\n_START_PARAGRAPH_\nAbiej\xc5\xb3 tip\xc5\xb3 galimos \xc4\xafsigyti per burn\xc4\x85 vartojamos vakcinos i\xc5\xa1 esm\xc4\x97s saugios. Gali pasireik\xc5\xa1ti lengvas pilvo skausmas arba viduriavimas. \xc5\xa0is skiepas saugus n\xc4\x97\xc5\xa1tumo laikotarpiu ir asmenims, kuri\xc5\xb3 nusilpusi imuniteto funkcija. Vakcina registruota daugiau kaip 60 \xc5\xa1ali\xc5\xb3. \xc5\xa0alyse, kuriose liga pasitaiko da\xc5\xbenai, jos naudojimas gali b\xc5\xabti ekonomi\xc5\xa1kai veiksmingas.\n_START_SECTION_\nIstorija ir kult\xc5\xabra\n_START_PARAGRAPH_\nPirmosios vakcinos prie\xc5\xa1 choler\xc4\x85 sukurtos XIX am\xc5\xbeiaus pabaigoje. Tai pirmoji laboratorijoje sukurta vakcina, kuri buvo naudota pla\xc4\x8diu mastu. Per burn\xc4\x85 vartojamos formos vakcina pirm\xc4\x85 kart\xc4\x85 registruota 1991\xc2\xa0m. Ji \xc4\xaftraukta \xc4\xaf Pasaulio sveikatos organizacijos b\xc5\xabtin\xc5\xb3j\xc5\xb3 vaist\xc5\xb3 s\xc4\x85ra\xc5\xa1\xc4\x85, kur\xc4\xaf sudaro svarbiausi pagrindin\xc4\x97s sveikatos prie\xc5\xbei\xc5\xabros vaistai. Vieno asmens imunizavimo nuo choleros ka\xc5\xa1tai siekia nuo 0,1 iki 4,0 JAV doleri\xc5\xb3.'